**«2022-жылга Статистикалык программаны бекитүү жөнүндө» Кыргыз Республикасынын Министрлер Кабинетинин токтомунун долбооруна**

**НЕГИЗДЕМЕ-МААЛЫМКАТ**

**1. Максаты жана маселелери**

Ушул токтом долбоорунун максаты жана милдети - 2022-жылга Статистикалык программаны (мындан ары - Программа) бекитүү болуп саналат.

«Расмий статистика жөнүндө» Кыргыз Республикасынын Мыйзамына ылайык, ар жылдык Программа улуттук статистика тутумунун ишмердигин натыйжалуу ыкчам башкаруу жана координациялоо үчүн негизги курал катары түзүлөт.

**2. Баяндоо бөлүгү**

«Расмий статистика жөнүндө» Кыргыз Республикасынын Мыйзамына ылайык, мамлекетти жана коомду расмий статистикалык маалымат менен камсыз кылуу максатында, Кыргыз Республикасынын Улуттук статистика комитети (мындан ары – Улутстатком) расмий статистиканын башка жүргүзүүчүлөрү, административдик маалыматтарды берүүчүлөр, расмий статистиканы пайдалануучулар жана респонденттер менен кызматташууда ар жылдык Программаны иштеп чыгат.

Программанын максаты улуттук статистикалык тутумдун ишмердигин пландаштыруу, расмий статистиканы жүргүзүүчүлөрдүн ортосундагы ишти натыйжалуу координациялоо, респонденттерден жеке маалыматтарды чогултуу үчүн укуктук негизди камсыздоо жана мамлекеттик органдардан административдик маалыматтарды алууну жөнгө салуу болуп саналат.

Программанын долбоору төмөнкүлөрдү камтыйт:

- Улутстатком жана Кыргыз Республикасынын Улуттук банкы тарабынан жүргүзүлүп, чыгарыла турган расмий статистикалык маалыматтардын тизмесин;

- статистикалык максаттарда колдонула турган мамлекеттик органдардын административдик маалыматтарынын тизмесин;

- расмий статистика жаатындагы негизги иштеп чыгууларды;

- Улутстатком жана Кыргыз Республикасынын башка мамлекеттик органдары тарабынан иштелип чыккан «Туруктуу өнүгүү максаттары» (ТӨМ) көрсөткүчтөрүнүн тизмесин;

- учурда колдонуудагы статистикалык регистрлер жөнүндө маалыматты;

- Улутстаткомдун уюштуруу ишмердиги жөнүндө маалыматты камтыйт.

Программа Кыргыз Республикасынын Министрлер Кабинети тарабынан бекитилет жана мамлекеттик бюджеттин каражаттарынын жана башка каржылоо булактарынын эсебинен каржыланат.

«Расмий статистика жөнүндө» Кыргыз Республикасынын Мыйзамынын 13-беренесине ылайык, Кыргыз Республикасынын Улуттук банкына тиешелүү Программанын пункттары Кыргыз Республикасынын Өкмөтүнө маалыматтык формада гана берилет.

**3. Мүмкүн болуучу социалдык, экономикалык, укуктук, укук коргоочулук, гендердик, экологиялык, коррупциялык кесепеттердин божомолдору**

Кыргыз Республикасынын Министрлер Кабинетинин ушул токтом долбоорун кабыл алуу терс социалдык, экономикалык, укуктук, укук коргоочулук, гендердик, экологиялык, коррупциялык кесепеттерге алып келбейт.

**4. Коомдук талкуунун жыйынтыктары жөнүндө маалымат**

«Кыргыз Республикасынын ченемдик укуктук актылары жөнүндө» Кыргыз Республикасынын Мыйзамынын 22-беренесине ылайык, ушул токтом долбоору Кыргыз Республикасынын Министрлер Кабинетинин расмий сайтына жана Ченемдик укуктук актылардын долбоорлорун коомдук талкуулоонун Бирдиктүү порталына жайгаштырылды.

**5. Долбоордун мыйзамдарга шайкеш келишин талдоо**

Берилген долбоор колдонуудагы мыйзамдардын, ошондой эле Кыргыз Республикасы алардын катышуучусу болгон, белгиленген тартипте күчүнө кирген эл аралык келишимдердин ченемдерине каршы келбейт.

**6. Каржылоо зарылдыгы жөнүндө маалымат**

Ушул Программанын иш-чараларын ишке ашыруу жана жүргүзүү Кыргыз Республикасынын мамлекеттик бюджетинен Улутстатком системасынын органдардарын кармоого ар жылы бөлүнө турган каражаттардын жана каржылоонун башка булактарынын чегинде жүргүзүлөт.

**7. Жөнгө салуучулук таасирин талдоо жөнүндө маалымат**

Берилген долбоор жөнгө салуучулук таасирине талдоо жүргүзүүнү талап кылбайт, анткени ишкердикти жөнгө салууга багытталган эмес.

Жогоруда баяндалгандардын негизинде, Улутстатком «2022-жылга Статистикалык программаны бекитүү жөнүндө» Кыргыз Республикасынын Министрлер Кабинетинин токтомунун жана 2022-жылга Статистикалык программанын долбоорлорун макулдашууга киргизет.

**Кыргыз Республикасынын**

**Улуттук статистика**

**комитетинин төрагасы С. Насирдинов**